О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА - ПОТВРЂИВАЊЕ

Разлози за доношење Закона о потврђивању Oквирног споразума о зајму између Банке за развој Савета Европе и Републике Србије LD 2025 (2019) између Банке за развој Савета Европе и Републике Србије за програмски зајам - Eнергетскa ефикасност у зградама централне власти, потписаног у Београду 5. марта 2020. године и у Паризу 13. марта 2020. године, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18 и 91/19) према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник Републике Србије”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2020. годину („Службени гласник РС”, бр. 84/19, 60/20-др. пропис, 62/20-др. закон и 65/20-др. закон), у члану 3, одобрено је задуживање код Банке за развој Савета Европе за спровођење Пројекта унапређења енергетске ефикасности у зградама централне власти у износу до 40.000.000 евра, који се односи на програмски зајам - Eнергетскa ефикасност у зградама централне власти (у даљем тексту: Програм).

Како би обезбедила потребна средства, Република Србија је упутила Банци за развој Савета Европе (у даљем тексту: Банка) захтев за одобрење делимичног финансирања зајма за енергетску ефикасност у зградама централне власти, у износу дo 40.000.000 евра, који је Административни савет Банке одобрио 21. новембра 2019. године.

Закључком Владе 05 број: 48-1812/2020-1 од 27. фебруара 2020. године, утврђена је Oснова за вођење преговора са Банком у вези са одобравањем зајма за Програм и усвојен Нацрт оквирног споразума о зајму LD 2025 (2019) између Банке за развој Савета Европе и Републике Србије за програмски зајам - Eнергетскa ефикасност у зградама централне власти.

Република Србија је потписница Уговора о Енергетској заједници којим се захтева примена члана 5. Директиве о енергетској ефикасности ЕУ (2012/27/EU EED), који се односи на реновирање јавних зграда у надлежности централне власти. Србија се обавезала да ће најмање 1% укупне грејане/хлађене површине зграда које су у њеном власништву и које користи централна власт бити реновирано сваке године, како би се испунили минимални захтеви у погледу енергетских својстава зграда.

Општи циљ Програма је смањење емисије гасова са ефектом стаклене баште, као и допринос ублажавању климатских промена у складу са циљевима које је наша држава поставила у Стратегији развоја енергетике Републике Србије до 2025. године са пројекцијама до 2030. године („Службени гласник РСˮ, број 101) од 8. децембра 2015. године.

Поред тога, очекује се да ће Програм допринети следећем:

• побољшању топлотне и осећаја опште угодности запослених који раде у зградама и посетилаца/клијената;

• побољшању сигурносних и безбедносних услова радника и посетилаца (противпожарна заштита);

• повећању социјалног укључивања кроз побољшану приступачност јавним зградама;

• смањењу трошкова енергије и одржавања, уз смањене трошкове за друштво;

• продужењу века трајања зграда;

• подизању нивоа свести о енергетској ефикасности и управљању енергијом у зградама.

Предмет овог програма биће највише 28 зграда централне власти у Београду, подељених у пет категорија:

- Категорија 1: зграде са великим стакленим површинама (удео прозирних стаклених површина у укупној површини фасаде је 40% или више);

- Категорија 2: зграде са мање стаклених површина (удео прозирних стаклених површина у укупној површини фасаде је мањи од 30% (нема топлотне изолације спољних зидова због заштитног статуса или доброг стања));

Категорија 3: зграде са површином мањом од 5000 m2, са мање стаклених површина (зграде са малом површином, које се не могу ставити ни у једну другу категорију, са уделом прозирних стаклених површина у укупној површини фасаде од 20-40%);

- Категорија 4: зграде са термичким омотачем у релативно добром стању, нису потребне веће интервенције на термичком омотачу (удео прозирних стаклених површина у укупној површини фасаде је од 15% до 35%);

- Категорија 5: Палата Србија (удео прозирних стаклених површина у укупној површини фасаде је око 45%, што укључује сложене системе грејања, хлађења и вентилације).

Запослени у одабраним зградама централне власти осетиће директне погодности од Програма, укључујући и хиљаде посетилаца/ клијената дневно.

Ради коначног избора зграда које ће бити реновиране, израдиће се прелиминарне припремне студије за свих 28 зграда (енергетске ревизије и енергетски сертификати). Након детаљног енергетског прегледа и студија изводљивости за процену радова који ће се предузети, број зграда које ће бити предмет Програма може бити и мањи због повећања трошкова из постојећег индикативног плана.

Главне врсте радова на енергетској ефикасности које је потребно спровести обухватале би: изолацију омотача зграде (кров/под, прозори, фасаде), замену старе столарије ефикаснијом, поправку или замену система грејања, замену осветљења ефикаснијим, коришћење обновљивих извора енергије ако је могуће, посебно биомасе, соларне енергије за производњу топлотне енергије и/или производњу електричне енергије и систем за рекуперацију топлоте, као и топлотне пумпе које користе земљу, ваздух или воду.

Мере енергетске ефикасности зависиће од техничких могућности зграде, њихове исплативости и циљева смањења потрошње енергије, а проистекле би из детаљних енергетских прегледа и студија изводљивости, ако оне постоје. Поред тога, у неким случајевима, као секундарни циљ увеле би се и неке структуралне мере, као и мере безбедности и мере социјалног укључивања које прописује закон (побољшање безбедности и приступачности зграда).

Зајмопримац је Република Србија, која поступа преко Министарства финансија, док ће Министарство рударства и енергетике бити задужено за целокупно спровођење Програма, као и за надзор.

Овај програм се у потпуности може сматрати пројектом „климатског финансирањаˮ и „зеленимˮ пројектом.

Укупна вредност Програма се процењује на 44.500.000 милиона евра, а финансираће се на следећи начин: до 40 милиона евра, односно 90% укупне вредности Програма обезбедиће се кредитним средствима Банке, док ће преосталих 4,5 милиона евра тј. 10% укупне вредности Програма бити уложено из средстава буџета Републике Србије, укључујући и 900.000 евра из донаторских фондова Републике Словачке (Slovak Social Inclusion Grant Account), Краљевине Шпаније (Spanish Social Cohesion Account) и Инвестиционог оквира за западни Балкан (Western Balkans Investment Framework - WBIF).

Наведеним оквирним споразумом о зајму предвиђено је да Банка стави на располагање Републици Србији кредитна средства под следећим условима:

- зајмодавац: Банка за развој Савета Европе;

- зајмопримац: Република Србија;

- тело за спровођење Програма: Министарство рударства и енергетике;

- износ задужења: 40.000.000 евра;

- предвиђена је могућност зајмопримца да изабере фиксну или варијабилну каматну стопу приликом повлачења транше, која ће се примењивати током читавог периода њене отплате;

- приликом повлачења транше, зајмопримац има могућност избора између годишње, полугодишње и тромесечне отплате кредита;

- за сваку појединачну повучену траншу, зајмопримац има могућност избора периода отплате до 20 година са укљученим периодом почека до 5 година;

- период алокације кредитних средстава сваке транше је 12 месеци од датума исплате транше;

- износ прве транше неће прекорачити 25% износа Зајма

- приступна накнада и накнада на неповучена средства зајма се не плаћају;

- крајњи датум расположивости кредитних средстава је 30. јун 2025. године, у складу са роком за завршетак Програма;

- зајам се реализује у најмање 2 транше.

Фиксна каматна стопа означава годишњу каматну стопу, одређену од стране Банке у складу са критеријумима које периодично дефинишу управна тела Банке, за зајмове изражене у еврима, која ће бити одређена приликом повлачења сваке нове транше и важиће током целокупног периода отплате те транше. Варијабилна каматна стопа је једнака тромесечном или шестомесечном EURIBOR-у као референтној стопи, увећаној за одређени процентни распон који Банка одређује при повлаћењу транше.

Приступна накнада и накнада за ангажовање средстава (провизија на неповучена средства) се не плаћају, а зајмопримац може захтевати и превремену отплату зајма.

Максимални период отплате зајма који нуди Банка је до 20 година, укључујући период почека до 5 година (мировање отплате главнице дуга), који се прецизира приликом повлачења сваке кредитне транше. Крајњи датум расположивости кредитних средстава је 30. јун 2025. године, јер је предвиђено да се Програм реализује у периоду од 1. јуна 2020. године до 31. децембра 2024. године.

Програм ће побољшати енергетски учинак зграда и унапредиће их у погледу противпожарне заштите и радова у вези са социјалном инклузивношћу, што је прописано као обавеза националним законодавством. Свеукупни циљ програма је смањење емисија гасова са ефектом стаклене баште и допринос ублажавању климатских промена у складу са циљним вредностима које је утврдила Република Србија у Стратегији енергетске ефикасности. Надаље, очекује се да програм оствари и друге позитивне утицаје кроз побољшање термалног омотача и општег комфора зграда за запослене у тим зградама и посетиоце/клијенте; смањење трошкова за енергију и одржавање као и информисање о енергетској ефикасности и енергетском управљању зградама.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Oквирног споразума о зајму LD 2025 (2019) између Банке за развој Савета Европе и Републике Србије за програмски зајам - Eнергетскa ефикасност у зградама централне власти, потписаног у Београду 5. марта 2020. године и у Паризу 13. марта 2020. године, у оригиналу на енглеском језику.

Одредба члана 2. овог закона садржи текст Oквирног споразума о зајму LD 2025 (2019) између Банке за развој Савета Европе и Републике Србије за програмски зајам - Eнергетскa ефикасност у зградама централне власти, у оригиналу на енглеском језику и у преводу на српски језик.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.